arnastofnun/IGC-2024 huggingface dataset:
Samstarf vestnorrænu landanna um tungumál í stafrænum heimi Nefndarálit - þingskjal nr. 1702

149. löggjafarþing 2018–2019.

Þingskjal 1702 - 463. mál.

Síðari umræða.

Nefndarálit með breytingartillögu um tillögu til þingsályktunar um samstarf vestnorrænu landanna um tungumál í stafrænum heimi.

Frá utanríkismálanefnd.

Nefndin hefur fjallað um tillöguna og fengið á sinn fund Guðjón S. Brjánsson, formann Íslandsdeildar Vestnorræna ráðsins, Bylgju Árnadóttur, ritara Íslandsdeildar Vestnorræna ráðsins, Sigurð Ólafsson, framkvæmdastjóra Vestnorræna ráðsins, og Ragnheiði Helgu Þórarinsdóttur frá mennta- og menningarmálaráðuneyti.

Með tillögunni er skorað á ríkisstjórnina að stofna formlegan samstarfsvettvang vestnorrænu landanna um framtíð íslensku, færeysku og grænlensku. Fyrsta skrefið verði stofnun starfshóps með einum til tveimur fulltrúum frá hverju landanna sem hafi þekkingu á málfræði og máltækni. Hlutverk starfshópsins verði að semja skýrslu með yfirliti um stöðu og framtíðarhorfur tungumálanna þriggja ásamt yfirliti um þann máltæknibúnað (hugbúnað og gagnasöfn) sem til er fyrir hvert málanna og leggi fram tillögur að samstarfi um máltæknibúnað og önnur viðbrögð við stafrænu byltingunni. Tillagan er lögð fram á grundvelli ályktunar Vestnorræna ráðsins nr. 2/2018 sem samþykkt var á ársfundi ráðsins 5. september 2018 í Þórshöfn í Færeyjum.

Í greinargerð með tillögunni kemur fram að staða tungumála í hinum stafræna heimi er yfirleitt því verri sem færri tala þau og því má búast við að íslenska, færeyska og grænlenska standi höllum fæti. Í könnun Evrópuverkefnisins META-NET árið 2012 kom í ljós að íslenskan stæði næstverst þeirra 30 tungumála sem könnunin tók til. Færeyska og grænlenska voru ekki meðal þeirra, en ljóst má vera að staða þeirra er enn verri. Þótt málin séu öll töluð af mjög fáum er staða þeirra vissulega nokkuð mismunandi. Íslenska og færeyska eru náskyld tungumál en grænlenska alls óskyld þeim, og færeyska og grænlenska hafa lengi verið í nánu sambýli við dönsku en íslenskan verið næsta einráð á Íslandi. Þrátt fyrir þetta er enginn vafi á því að löndin þrjú geta haft margvíslegt gagn af samstarfi á þessu sviði. Fyrsta skrefið í samvinnu landanna gæti verið stofnun starfshóps sem hefði það hlutverk að semja skýrslu sem innihéldi yfirlit um stöðu og framtíðarhorfur tungumálanna þriggja; yfirlit um þann máltæknibúnað (hugbúnað og gagnasöfn) sem til er fyrir hvert málanna; og tillögur að samstarfi um máltæknibúnað og önnur viðbrögð við stafrænu byltingunni.

Nefndin leggur til að tillagan verði samþykkt með eftirfarandi

BREYTINGU:

1. málsl. tillögugreinarinnar orðist svo: Alþingi ályktar að skora á ríkisstjórnina í samráði við landstjórn Færeyja og heimastjórn Grænlands að stofna formlegan samstarfsvettvang vestnorrænu landanna um framtíð íslensku, færeysku og grænlensku.

Silja Dögg Gunnarsdóttir var fjarverandi við afgreiðslu málsins en ritar undir álitið með heimild í 4. mgr. 18. gr. starfsreglna fyrir fastanefndir Alþingis. Smári McCarthy var fjarverandi við afgreiðslu málsins.

Alþingi, 3. júní 2019.
Vestnorrænt samstarf á sviði íþrótta barna og unglinga Nefndarálit - þingskjal nr. 1705

149. löggjafarþing 2018–2019.

Þingskjal 1705 - 462. mál.

Síðari umræða.

Nefndarálit um tillögu til þingsályktunar um vestnorrænt samstarf á sviði íþrótta barna og unglinga.

Frá utanríkismálanefnd.

Nefndin hefur fjallað um málið og fengið á sinn fund Guðjón S. Brjánsson, formann Íslandsdeildar Vestnorræna ráðsins, Bylgju Árnadóttur, ritara Íslandsdeildar Vestnorræna ráðsins, Sigurð Ólafsson, framkvæmdastjóra Vestnorræna ráðsins, og Ragnheiði Helgu Þórarinsdóttur frá mennta- og menningarmálaráðuneyti.

Með tillögunni er skorað á ríkisstjórnina að efla samstarf Íslands, Færeyja og Grænlands á sviði íþrótta barna og unglinga. Tillagan er lögð fram á grundvelli ályktunar Vestnorræna ráðsins nr. 1/2018 sem samþykkt var á ársfundi ráðsins 5. september 2018 í Þórshöfn í Færeyjum.

Í greinargerð með tillögunni kemur m.a. fram að til að tengja vestnorrænu þjóðirnar enn betur saman væri hægt að koma á kerfisbundnu íþróttasamstarfi, t.d. með því að bjóða ungu íþróttafólki frá Grænlandi og Færeyjum að taka þátt í þeim mótum sem haldin eru á Íslandi eða stofna til vestnorrænna íþróttamóta sem væru haldin til skiptis í löndunum þremur. Á þennan hátt væri hægt að efla tengsl landanna í gegnum ungu kynslóðina sem byggi að því alla tíð. Einnig gæti góður árangur Íslendinga á heimsvísu í hópíþróttum verið stökkpallur fyrir hinar vestnorrænu þjóðirnar. Með því að deila reynslu landanna af uppbyggingu innviða, þjálfunar og aðstöðu geta vestnorrænu löndin bætt árangur sinn á þessum vettvangi til framtíðar.

Nefndin tekur undir tillöguna en vekur jafnframt athygli á því lofsverða framtaki sem sýnt hefur verið á þessu sviði. Má þar t.d. benda á skákkennslu Hróksins á Grænlandi og samstarf nokkurra íslenskra og grænlenskra sveitarfélaga um sundkennslu grænlenskra barna á Íslandi. Hvoru tveggja mætti styrkja enn frekar og byggja upp fleiri verkefni af líkum toga.

Nefndin leggur til að tillagan verði samþykkt óbreytt.

Smári McCarthy og Silja Dögg Gunnarsdóttir voru fjarverandi við afgreiðslu málsins.

Alþingi, 3. júní 2019.
Vestnorrænt samstarf á sviði íþrótta barna og unglinga Þingsályktun - þingskjal nr. 1761

149. löggjafarþing 2018–2019.

Nr. 37/149.

Þingskjal 1761 - 462. mál.

Þingsályktun um vestnorrænt samstarf á sviði íþrótta barna og unglinga.

Alþingi ályktar að skora á ríkisstjórnina að efla samstarf Íslands, Færeyja og Grænlands á sviði íþrótta barna og unglinga.

Samþykkt á Alþingi 7. júní 2019.
Samstarf vestnorrænu landanna um tungumál í stafrænum heimi Þingsályktun - þingskjal nr. 1762

149. löggjafarþing 2018–2019.

Nr. 38/149.

Þingskjal 1762 - 463. mál.

Þingsályktun um samstarf vestnorrænu landanna um tungumál í stafrænum heimi.

Alþingi ályktar að skora á ríkisstjórnina í samráði við landstjórn Færeyja og heimastjórn Grænlands að stofna formlegan samstarfsvettvang vestnorrænu landanna um framtíð íslensku, færeysku og grænlensku. Fyrsta skrefið verði stofnun starfshóps með einum til tveimur fulltrúum frá hverju landanna sem hafi þekkingu á málfræði og máltækni. Hlutverk starfshópsins verði að semja skýrslu með yfirliti um stöðu og framtíðarhorfur tungumálanna þriggja ásamt yfirliti um þann máltæknibúnað (hugbúnað og gagnasöfn) sem til er fyrir hvert málanna og leggja fram tillögur að samstarfi um máltæknibúnað og önnur viðbrögð við stafrænu byltingunni.

Samþykkt á Alþingi 7. júní 2019.
Framkvæmdaáætlun á sviði barnaverndar 2019–2022 Breytingartillaga - þingskjal nr. 1768

149. löggjafarþing 2018–2019.

Þingskjal 1768 - 771. mál.

Síðari umræða.

Breytingartillaga við tillögu til þingsályktunar um framkvæmdaáætlun á sviði barnaverndar 2019–2022.

Frá velferðarnefnd.

1. 1. mgr. orðist svo:

Alþingi ályktar að unnið verði samkvæmt eftirfarandi framkvæmdaáætlun á sviði barnaverndar fyrir árin 2019–2022 þar sem lögð verði áhersla á að framkvæmdir í málefnum barna miði að því að börn verði sett í öndvegi í allri nálgun og stuðlað verði að snemmtækri íhlutun og samfellu í þjónustu.

2. Í stað orðsins „Stefnt“ í upphafi 1. mgr. A-liðar komi: Unnið.

3. Við C-lið.

a. Orðin „sem frá hausti 2018 fer fram á vegum Endurmenntunar Háskóla Íslands og tekur tvö ár með vinnu“ í síðari málslið 2. mgr. liðar C.1 falli brott.

b. 3. mgr. liðar C.1 falli brott.

c. 2. málsl. 1. mgr. liðar C.2 falli brott.

d. Lokamálsliður 7. mgr. liðar C.2 falli brott.

4. Í stað 1. og 2. málsl. 1. mgr. liðar D.1 komi einn nýr málsliður, svohljóðandi: Hafin verði innleiðing á heildstæðum stuðningi við kyn- og fósturforeldra með aðferðinni KEEP/PTC-R.

5. 1. mgr. liðar E.1 orðist svo:

Stefnt verði að því að festa enn frekar í sessi MST-meðferðarúrræði fyrir fjölskyldur barna sem glíma við vaxandi eða alvarlegan hegðunar- og/eða vímuefnavanda. Meðferðarteymum MST verði fjölgað úr tveimur í þrjú á gildistíma framkvæmdaáætlunarinnar, ráðinn verði einn teymisstjóri og MST-meðferðaraðilum fjölgað úr átta í ellefu.

6. Við F-lið.

a. 1. mgr. liðar F.3 orðist svo:

Skapaðar verði forsendur til að auka stuðning og handleiðslu Barnaverndarstofu við starfsmenn barnaverndarnefnda varðandi könnun mála, gerð meðferðaráætlana og mat á meðferðar- og stuðningsþörfum barna (ESTER-matskerfið). Ráðinn verði sérfræðingur til Barnaverndarstofu svo að sinna megi verkefnunum af meiri þunga.

b. 1. mgr. liðar F.4 orðist svo:

Unnið verði að samræmdum gagnagrunni í barnavernd á landsvísu til að tryggja að upplýsingar og skráningar hjá barnaverndarnefndum landsins séu aðgengilegar og samræmdar um land allt og til að einn gagnagrunnur yfir barnaverndarmál á landsvísu sé til svo að hægt verði að rekja heildarsögu barna og fjölskyldna þeirra á einum stað óháð búsetu.

7. Við G-lið.

a. Fyrirsögn liðar G.2 orðist svo: Mat á árangri og könnun á afdrifum barna sem notið hafa úrræða á vegum barnaverndarstofu.

b. Í stað orðanna „í fóstri“ í b-lið 4. mgr. liðar G.3 komi: í fóstur.

8. Í stað dagsetningarinnar „1. júní 2019“ í lok H-liðar komi: 1. október 2019.
Breyting á þingsályktun nr. 10/148 um fjármálastefnu 2018–2022 Breytingartillaga - þingskjal nr. 1876

149. löggjafarþing 2018–2019.

Þingskjal 1876 - 953. mál.

Síðari umræða.

Breytingartillaga við tillögu til þingsályktunar um breytingu á þingsályktun nr. 10/148 um fjármálastefnu fyrir árin 2018–2022.

Frá meiri hluta fjárlaganefndar (WÞÞ, HarB, PállM, NTF, BjG).

1. Tafla í 1. tölul. orðist svo:

2. I. liður 2. tölul. orðist svo: Heildarjöfnuður A-hluta hins opinbera verði að lágmarki -0,8% af VLF árin 2019, 2020 og 2021 og -0,5% af VLF árið 2022, að meðtöldu óvissusvigrúmi sem nemur 0,8% af VLF, sbr. lið V.

3. II. liður 2. tölul. orðist svo: Heildarskuldir hins opinbera verði komnar undir 30% af VLF í árslok 2020 og verði ekki hærri en 28,5% af VLF í árslok 2022.

4. Í stað „0,4%“ í 1. málsl. V. liðar 3. tölul. komi: 0,8%.

5. Við bætist nýr töluliður sem orðist svo: Lokamálsgrein orðist svo:

Alþingi staðfestir að fjármálastefna þessi sé samkvæm þeim grunngildum og skilyrðum sem kveðið er á um í 2. mgr. 6. gr. og 7. gr. laga um opinber fjármál, að teknu tilliti til 10. gr. laganna. Í samræmi við breytta afkomu er á árunum 2019–2021 vikið frá því skilyrði 1. tölul. 7. gr. laganna að heildarjöfnuður yfir fimm ára tímabil skuli ávallt vera jákvæður, svo sem heimilt er skv. 1. mgr. 10. gr. laganna.
Breyting á þingsályktun nr. 10/148 um fjármálastefnu 2018–2022 Breytingartillaga - þingskjal nr. 1879

149. löggjafarþing 2018–2019.

Þingskjal 1879 - 953. mál.

Síðari umræða.

Breytingartillaga við tillögu til þingsályktunar um breytingu á þingsályktun nr. 10/148 um fjármálastefnu fyrir árin 2018–2022.

Frá 2. minni hluta fjárlaganefndar (BLG).

Tafla í 1. tölul. orðist svo:

* Heildarskuldir, að frátöldum lífeyrisskuldbindingum og viðskiptaskuldum og að frádregnum sjóðum og bankainnstæðum, sbr. 7. gr. laga nr. 123/2015, um opinber fjármál.
Skilgreining auðlinda Nefndarálit - þingskjal nr. 1883

149. löggjafarþing 2018–2019.

Þingskjal 1883 - 55. mál.

Síðari umræða.

Nefndarálit um tillögu til þingsályktunar um skilgreiningu auðlinda.

Frá umhverfis- og samgöngunefnd.

Nefndin hefur fjallað um málið og fengið sendar umsagnir frá Landgræðslu ríkisins, Náttúrufræðistofnun Íslands, Samtökum náttúrustofa og Veðurstofu Íslands.

Samkvæmt tillögunni felur Alþingi umhverfis- og auðlindaráðherra að leggja fram lagafrumvarp á næsta löggjafarþingi þar sem skilgreint verði hvað flokkist til auðlinda hér á landi og hverjar auðlindir Íslands eru. Sérfræðingar á sviði auðlindaréttar, umhverfisfræða og umhverfisréttar vinni drög að frumvarpinu.

Sambærilegar þingsályktunartillögur hafa áður verið lagðar fyrir Alþingi, sbr. m.a. 184. mál á 144. löggjafarþingi, og tekur orðalag tillögunnar nú mið af þeim ábendingum sem komu fram í umsögnum þá. Í þeim erindum sem nefndinni hafa borist um málið sem hér er til umfjöllunar er breytingum frá fyrri framlagningu fagnað og stuðningi lýst við framgang málsins. Í umsögnum Náttúrufræðistofnunar Íslands og Samtaka náttúrustofa er sérstaklega varað við því að auðlindir verði skilgreindar á tæmandi hátt og tekur nefndin undir ábendingar í þá veru.

Að framansögðu virtu leggur nefndin til að tillagan verði samþykkt.

Vilhjálmur Árnason var fjarverandi við afgreiðslu málsins en skrifar undir álit þetta samkvæmt heimild í 4. mgr. 18. gr. starfsreglna fyrir fastanefndir Alþingis.

Alþingi, 19. júní 2019.
Frestun á fundum Alþingis Stjórnartillaga - þingskjal nr. 1908

149. löggjafarþing 2018–2019.

Þingskjal 1908 - 994. mál.

Stjórnartillaga.

Tillaga til þingsályktunar

um samþykki til frestunar á fundum Alþingis samkvæmt

1. mgr. 23. gr. stjórnarskrárinnar.

Frá forsætisráðherra.

Alþingi ályktar að veita samþykki til þess að fundum þingsins verði frestað frá 20. júní 2019 eða síðar, ef nauðsyn krefur, til 28. ágúst 2019.
Aðgerðaáætlun um matvælaöryggi og vernd búfjárstofna Þingsályktun - þingskjal nr. 1924

149. löggjafarþing 2018–2019.

Nr. 40/149.

Þingskjal 1924 - 957. mál.

Þingsályktun um aðgerðaáætlun um matvælaöryggi og vernd búfjárstofna.

Alþingi ályktar að fela ríkisstjórninni að hrinda í framkvæmd eftirfarandi aðgerðaáætlun sem miði að því að efla matvælaöryggi, tryggja vernd búfjárstofna og bæta samkeppnisstöðu innlendrar matvælaframleiðslu:

1. Innleiddar verði viðbótartryggingar gagnvart innfluttu kalkúnakjöti, kjúklingakjöti og eggjum.

2. Óskað verði eftir viðbótartryggingum vegna innflutts svínakjöts og nautakjöts.

3. Bönnuð verði dreifing alifuglakjöts nema sýnt sé fram á að ekki hafi greinst kampýlóbakter í því.

4. Sett verði á fót áhættumatsnefnd.

5. Átak verði gert til að draga úr útbreiðslu sýklalyfjaónæmra baktería á Íslandi.

6. Tryggð verði skjótari innleiðing reglugerða Evrópusambandsins þegar stöðva þarf innflutning á tilteknum vörum með skömmum fyrirvara.

7. Innleidd verði reglugerð (EB) nr. 206/2009 um innflutning dýraafurða til einkaneyslu.

8. Opinberum eftirlitsaðilum verði tryggð heimild til að leggja stjórnvaldssektir á matvælafyrirtæki sem brjóta gegn banni við dreifingu alifuglakjöts án sönnunar fyrir því að ekki hafi greinst í því kampýlóbakter.

9. Tryggð verði aukin fræðsla til ferðamanna um innflutning afurða úr dýraríkinu.

10. Settur verði á fót sjóður með áherslu á eflingu nýsköpunar í innlendri matvælaframleiðslu.

11. Innleidd verði stefna opinberra aðila um innkaup á matvælum.

12. Mótuð verði matvælastefna fyrir Ísland.

13. Ráðist verði í átak um betri merkingar matvæla.

14. Könnuð verði þróun tollverndar og greind staða íslensks landbúnaðar gagnvart breytingum í alþjóðlegu viðskiptaumhverfi.

15. Tekið verði til skoðunar að setja á fót sérstakan tryggingarsjóð vegna tjóns sem framleiðendur geta orðið fyrir vegna búfjársjúkdóma.

16. Tollskrá fyrir landbúnaðarvörur verði endurskoðuð.

17. Ráðist verði í átak um aukið eftirlit í kjölfar afnáms leyfisveitingakerfisins.

Ráðherra flytji Alþingi skýrslu um framgang áætlunarinnar fyrir 1. nóvember 2019 og kynni hana atvinnuveganefnd.

Samþykkt á Alþingi 19. júní 2019.
Endurskoðun lögræðislaga Þingsályktun - þingskjal nr. 1925

149. löggjafarþing 2018–2019.

Nr. 41/149.

Þingskjal 1925 - 53. mál.

Þingsályktun um endurskoðun lögræðislaga.

Alþingi ályktar að heildarendurskoðun lögræðislaga, nr. 71/1997, skuli fara fram með það að markmiði að gera tillögur um nauðsynlegar breytingar á lögunum sem og á öðrum lögum, þar á meðal lögum um réttindi sjúklinga, nr. 74/1997, barnaverndarlögum, 80/2002, lögum um réttindagæslu fyrir fatlað fólk, nr. 88/2011, og almennum hegningarlögum, nr. 19/1940. Alþingi samþykkir að kjósa til þess sérnefnd þingmanna skv. 32. gr. laga um þingsköp Alþingis, nr. 55/1991. Í nefndina kjósi Alþingi þingmenn úr öllum þingflokkum sem sæti eiga á Alþingi og skuli nefndin hafa víðtækt samráð við hlutaðeigandi stofnanir og hagsmunaaðila við vinnu að endurskoðuninni, þar á meðal við samtök fatlaðs fólks. Nefndin hafi jafnframt samráð við dómsmálaráðuneytið, heilbrigðisráðuneytið og félagsmálaráðuneytið og skuli ráðuneytin vera nefndinni til ráðgjafar við mat á nauðsynlegum lagabreytingum. Auk almennrar heildarendurskoðunar verði sérstaklega litið til ákvæða samnings Sameinuðu þjóðanna um réttindi fatlaðs fólks um:

a. afnám allrar mismununar gagnvart fólki með fötlun,

b. rétt fatlaðra einstaklinga til þess að njóta lögformlegs hæfis til jafns við aðra,

c. stuðning við ákvarðanatöku í stað staðgengilsákvarðanatöku,

d. rétt fatlaðra einstaklinga til frelsis til jafns við aðra,

e. afnám þvingandi meðferðar og lyfjameðferðar á grundvelli fötlunar og

f. rétt fatlaðs fólks til viðeigandi aðlögunar.

Nefndin leggi fram frumvarp á grundvelli endurskoðunarinnar ásamt kostnaðargreiningu eigi síðar en við lok árs 2020. Nefndin leggi áherslu á að flýta eins og kostur er breytingum sem ætlað er að afnema ólögmæta mismunun gegn fötluðum og þeim sem sæta ýmiss konar þvingaðri meðferð, frelsissviptingu eða frelsisskerðingu og leggi fram frumvarp þar að lútandi svo fljótt sem auðið er. Forseti Alþingis tryggi nefndinni nauðsynlega aðstöðu og sérfræðiaðstoð til að sinna endurskoðuninni.

Samþykkt á Alþingi 19. júní 2019.
Staða sveitarfélaganna á Suðurnesjum Þingsályktun - þingskjal nr. 1926

149. löggjafarþing 2018–2019.

Nr. 42/149.

Þingskjal 1926 - 187. mál.

Þingsályktun um stöðu sveitarfélaganna á Suðurnesjum.

Alþingi ályktar að fela ríkisstjórninni að skipa starfshóp fulltrúa sveitarfélaga á Suðurnesjum og fimm sérfræðinga úr forsætisráðuneyti, fjármála- og efnahagsráðuneyti, atvinnuvega- og nýsköpunarráðuneyti, mennta- og menningarmálaráðuneyti og velferðarráðuneyti til að vinna tímasetta aðgerðaáætlun um hvernig efla megi þjónustu ríkisins við íbúa á Suðurnesjum og mæta mikilli fólksfjölgun þar. Meðal þess sem hópurinn skal leggja til grundvallar aðgerðaáætluninni er mat á:

a. samfélagslegum áhrifum fólksfjölgunar á svæðinu,

b. samsetningu íbúa og mismunandi þörfum þeirra með tilliti til stöðu, aldurs, móðurmáls o.fl.,

c. hvort fjárframlög til ríkisstofnana á svæðinu hafi fylgt þróun byggðamála og fólksfjölgun,

d. áhrifum niðursveiflu í ferðaþjónustu og færri flugferða um Keflavíkurflugvöll á sveitarfélögin á svæðinu.

Starfshópurinn skili skýrslu með niðurstöðum eigi síðar en 1. desember 2019. Forsætisráðherra kynni Alþingi niðurstöður starfshópsins.

Samþykkt á Alþingi 19. júní 2019.
Fjármálaáætlun 2020–2024 Breytingartillaga - þingskjal nr. 1930

149. löggjafarþing 2018–2019.

Þingskjal 1930 - 750. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2020–2024.

Frá meiri hluta fjárlaganefndar (WÞÞ, HarB, PállM, NTF, ÓGunn).

Töflur í tillögunni orðist svo:

Lykiltölur um afkomu og efnahag opinberra aðila.

Hér er efni sem sést aðeins í pdf-skjalinu.

Rekstraryfirlit fyrir hið opinbera árin 2020–2024.

Hér er efni sem sést aðeins í pdf-skjalinu.

Rekstraryfirlit fyrir A-hluta ríkissjóðs árin 2020–2024.

Hér er efni sem sést aðeins í pdf-skjalinu.

Rekstraryfirlit fyrir A-hluta sveitarfélaga árin 2020–2024.

Hér er efni sem sést aðeins í pdf-skjalinu.

Heildarútgjöld málefnasviða árin 2020–2024.

Hér er efni sem sést aðeins í pdf-skjalinu.

Útgjaldarammar málefnasviða árin 2020–2024.

Hér er efni sem sést aðeins í pdf-skjalinu.
Fjármálaáætlun 2020–2024 Breytingartillaga - þingskjal nr. 1932

149. löggjafarþing 2018–2019.

Þingskjal 1932 - 750. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2020–2024.

Frá 1. minni hluta fjárlaganefndar (ÁÓÁ).

Við töfluna Heildarútgjöld málefnasviða árin 2020–2024 og töfluna Útgjaldarammar málefnasviða árin 2020–2024. Eftirfarandi liðir breytist sem hér segir:
Skilgreining auðlinda Þingsályktun - þingskjal nr. 1938

149. löggjafarþing 2018–2019.

Nr. 43/149.

Þingskjal 1938 - 55. mál.

Þingsályktun um skilgreiningu auðlinda.

Alþingi ályktar að fela umhverfis- og auðlindaráðherra að fá sérfræðinga á sviði auðlindaréttar, umhverfisfræða og umhverfisréttar til að semja frumvarp til laga sem skilgreini hvað flokkast til auðlinda hér á landi og hverjar auðlindir Íslands eru.

Frumvarpið verði lagt fram á 150. löggjafarþingi.

Samþykkt á Alþingi 20. júní 2019.
Úttekt á fjárhagslegum áhrifum þess fyrir ríkissjóð að afnema skerðingar ellilífeyris almannatrygginga vegna tekna af atvinnu Þingsályktun - þingskjal nr. 1945

149. löggjafarþing 2018–2019.

Nr. 44/149.

Þingskjal 1945 - 993. mál.

Þingsályktun um úttekt á fjárhagslegum áhrifum þess fyrir ríkissjóð að afnema skerðingar ellilífeyris almannatrygginga vegna tekna af atvinnu.

Alþingi ályktar að fela félags- og barnamálaráðherra að láta gera úttekt á fjárhagslegum áhrifum þess fyrir ríkissjóð að afnema skerðingar ellilífeyris almannatrygginga vegna tekna af atvinnu.

Úttektin verði gerð af óháðum aðilum í samstarfi við félagsmálaráðuneytið. Við mat á fjárhagslegum áhrifum skuli meta áhrifin á bæði útgjaldahlið og tekjuhlið ríkissjóðs. Leiði úttektin í ljós að afnám skerðinga ellilífeyris vegna atvinnutekna feli ekki í sér aukin útgjöld fyrir ríkissjóð leggi félags- og barnamálaráðherra fyrir 1. mars 2020 fram frumvarp sem feli í sér afnám skerðinga ellilífeyris almannatrygginga vegna tekna af atvinnu. Leiði úttektin aftur á móti í ljós að breytingarnar feli í sér aukin útgjöld fyrir ríkissjóð verði málinu vísað til starfshóps um kjör aldraðra þar sem rætt verði um áhrif tekjuskerðinga almennt og hvaða leiðir séu í boði í þeim efnum.

Samþykkt á Alþingi 20. júní 2019.
Fjármálaáætlun 2020–2024 Breytingartillaga - þingskjal nr. 1953

149. löggjafarþing 2018–2019.

Þingskjal 1953 - 750. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2020–2024.

Frá 4. minni hluta fjárlaganefndar (IngS).

Við töfluna Heildarútgjöld málefnasviða árin 2020–2024 og töfluna Útgjaldarammar málefnasviða árin 2020–2024. Eftirfarandi liðir breytist sem hér segir:
Breyting á þingsályktun nr. 10/148 um fjármálastefnu 2018–2022 Breytingartillaga - þingskjal nr. 1954

149. löggjafarþing 2018–2019.

Þingskjal 1954 - 953. mál.

Síðari umræða.

Breytingartillaga við tillögu til þingsályktunar um breytingu á þingsályktun nr. 10/148 um fjármálastefnu fyrir árin 2018–2022 og brtt. á þskj. 1876.

Frá Þorgerði K. Gunnarsdóttur, Hönnu Katrínu Friðriksson, Jarþrúði Ásmundsdóttur, Jóni Steindóri Valdimarssyni og Birni Leví Gunnarssyni.

1. Við brtt. á þskj. 1876. Liðurinn „Heildarafkoma“ hjá hinu opinbera, A-hluta, í töflu í 1. tölul. breytist og verði svohljóðandi:

* Samkvæmt tillögunni verður ráðist í fjárfestingar reynist hagþróun lakari en áætlanir gera ráð fyrir.

2. Við 3. tölul. bætist nýr liður, svohljóðandi:

Ráðist verði í allsherjarúttekt á þróun ríkisútgjalda undanfarin 10 ár og árangur útgjaldaaukningarinnar rannsakaður.
Frestun á fundum Alþingis Þingsályktun - þingskjal nr. 1976

149. löggjafarþing 2018–2019.

Nr. 45/149.

Þingskjal 1976 - 994. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 20. júní 2019 eða síðar, ef nauðsyn krefur, til 28. ágúst 2019.

Samþykkt á Alþingi 20. júní 2019.